text: 1Davidpa churin Salomonpa rikch'anachiy siminkuna, paymi Israel suyupi rey karqan. Kay rikch'anachiy simikunaqa 2yachaytawan yachachiytawan tarinapaqmi, ancha yachaywan rimasqakunata entiendenapaqmi, 3allin yachachisqa kaywan tanteaywan kawsanapaqmi, chaninkaqtapas, chaninchaytapas, k'apak-kaytapas ruwaspa, 4warmakunata yuyaysapaman tukuchinapaqmi, waynakunatapas yuyaychaspa yuyayta hap'ichinapaqmi. 5Yachayniyoqpas chaykunata uyarispaqa aswan yachayniyoqmi kanqa, yuyayniyoqpas aswan allin yuyaychasqan kanqa. 6Chay hinapi, rikch'anachiy simitapas mana sut'i kaq simitapas, yachayniyoqkunaq simintapas watuchiyninkutapas entiendenapaq. 7Yachayniyoq kanapaqqa ñawpaqtaraqmi Señor Diosta manchakuna, mana yuyayniyoqkunaqa pisipaqmi qhawarinku yachaytapas yachachiytapas. 8Churilláy, uyariy taytaykiq yachachiyninta, kasukullaypuni mamaykiq yachachisqasuykita, 9umaykipaq t'ika corona hinan kanqa, kunkaykita sumaqchaq walqana hinan kanqa. 10Churilláy, huchasapakunachus q'otuyta munasunki chayqa, ama kasukuychu. 11Paykunachus nisunkiku: Haku ñoqaykuwan, runata wañurqachinapaq suyapamusunchis, mana huchayoqta yanqapuni wañuchimusunchis. 12Wañuy-pacha hina kawsashaqta paykunata millp'uykusun, aya t'oqoman chinkaykuqta hina kaqtapacha oqoykusun. 13Imaymana qhapaq kaytan tarisun, qechusqakunawan wasinchista hunt'achisun. 14Ñoqaykuman hinan qanmanpas tupasunki, llapallanchis huk bolsallayoq kasun, nispa chayqa, 15churilláy, ¡amapuni paykunawan puriysikuychu! Purinankumanta karunchakuy. 16Paykunaqa mana allinmanmi phawarinku, runata wañuchinankupaqmi usqhanku. 17Yanqapaqmi toqllata churanku phalaq animalkunaq rikushasqanqa, 18paykunaqa kikinkupaqmi toqllata churakunku, toqlla churasqallankupitaqmi wañunqaku. 19Chay hinatan tukukun suwakuyman sonqollikuqqa, chay sonqollikuymi payta wañuchin. 20Yachaymi callekunapi waqyakun, plazakunapi qaparin, 21askha runaq kasqankunapin waqyakun, llaqta haykuna punkukunapin chayasqa simikunata riman: 22Yaw, pisi yuyayniyoqkuna, ¿hayk'aqkamataq pisi yuyayman k'askakunkichis? Yaw, asipayaqkunapas, ¿hayk'aqkamataq asipayaspa kusirakunkichis? Yaw, mana yuyayniyoqkunapas, ¿hayk'aqkamataq yachayta cheqnikunkichis? 23Anyaykuyniyta maki uyariwaychis, ñoqan yachayniyta mast'arimusqaykichis, simiykunatan yachachisqaykichis. 24Waqyamurqaykichismi, manataq uyarimuyta munawarqankichischu, makiytan mast'arimurqaykichis, manataq rikuqpas tukuwarqankichischu. 25Aswanmi llapa kunaykuyniykunata wikch'uykukurqankichis, manan anyaykuyniytapas munarqankichischu. 26Chaymi ñoqapas muchuqtiykichis asikusaq, hatun llaki chayamusuqtiykichispas kusipayasqaykichis, 27hatun llaki lloqlla hina chayamuqtin, muchunaykichis muyuq wayra hina chayamuqtin, qankunaman llakipakuypas phutikuypas chayamuqtin. 28Chaypachan waqyakamuwankichis, manataqmi kutichimusqaykichischu, maskhawankichismi, manataqmi tariwankichischu. 29Yachaytan cheqnikurqankichis, manan Señor Diostapas manchakuyta munarqankichischu. 30Kunaykuyniytan wikch'uykukurqankichis, manan ima anyaykuyniytapas chaskikurqankichischu. 31Mana allin ruwasqaykichispa ruruntan cosechankichis, mana allin yuyaykusqaykichispa rurunwanmi amichikunkichis. 32Pisi yuyayniyoqkunataqa pantasqallankutaqmi wañuchinqa, mana yuyayniyoqkunataqa llakhi kasqallankutaqmi wañuchinqa. 33Uyariwaqniymi ichaqa mana imanasqalla tiyanqa, mana imatapas manchakuspalla kawsanqa.